तामुलपुर , 12 नभेम्बर : फैगौ डिसेम्बर दाननि गेजेरावनो बिटिसिनि बिसायख'थिया खुंजासिगोनखौ बयबो मिजिंथिदों । बुब्लियावनो बिटिसि बिसायख'थिखौ नोजोर बोनानै दासान्दि गुबुन गुबुन राजखान्थि हान्जाफोरनि गेजेराव बिसायख'थि फोसावदिंनायनि दावहाया गोख्रोङै सोलिगासिनो बिटिसिनि दरब्रैबो जिल्लानि दाब - दाब बियाबफोराव । बिसायख'थि फोसावदिंनायाव बिपिएफ , इउपिपिएल , बिजेपि आरो जिएसपि राजखान्थि दोलोफोरा मोनसेआ गुबुन मोनसेनि उन जानानै थायाखै । बिसायख'थियाव देरहाथारनायनि मिजिंजों गावबा - गाव जेरै - मेरै फोसावदिंनाय आरो मेल - मितिं खुंनायाव मुखुबै नांथाबगासिनो थानायखौ नुनो मोन्दों । बे समावनो 11 नभेम्बरखालि बाक्सा जिल्लानि तामुलपुर ओन्सोलनि सौरागुरिआव इउपिपिएल हान्जानि सोलायनायनि थाखाय मोनसे गेदेर सुबुं गौमा हाबाफारिआ खुंफुंजालाङो । मोजां खुंथाय आरो सोलायनाय हास्थायग्रा रोजा - रोजा राइजो - राजाफोरनि बाहागो लाफैनाय बे सुबुं गौमायाव गाहाय आलासि महरै बाहागो लाहैयो इउपिपिएलनि आफादगिरि प्रमद बर'आ । हाबाफारिआव बाहागो लानानै गावनि बिबुंथियाव प्रमद बर'आ बे खेबआव बिटिसि हालामनि राइजो - राजाफोरनि गांनाय उखैनाय , खैदां - खैफोद आरो जेंना - जेंसिफोरखौ बोस्रांनानै सरासन्स्रा सुबुंफोरनि जौगाथाय आरो ओन्सोलआव सोलायनाय लाबोनायनि थाखाय बे खेबआव इउपिपिएल हान्जाया बिटिसिआव सरकार दानो थांगासिनो दङ होन्नानै बुंथियो । लोगोसे बिथाङा बुंबावोदि , थांनाय 17 बोसोर समाव हाग्रामा महिलारि दैदेन्नाय बिटिसि सरकारआ जाख्ल'नाय आरो गेनाखान्थिजों लोहाबबोदों । सरासन्स्रा राइजो - राजाफोरनि मोन्नांगौ मोन्थायफोरखौ बिटिसि सरकारआ नासयबोदों आरो गादबनानै थगाय - थसि खालामबोदों । बेनि थाखायनो इउपिपिएल हान्जाया बिटिसिआव मोनसे गोदान आरो मोजां खुंथाय गायसन्नो थांगासिनो । जाय सरकार एबा खुंथाया गासै थाखोनि सुबुंफोरनि थाखाय समान जौगाथाय आरो अन्सायलु खामानि मावनो थांखि लादों । बे मेलआवनो खौरांगिरिफोरजों मोगा - मोगि जानाय समाव प्रमद बर'आ बुंबावोदि , थांनाय 17 बोसोर बिटिसि सरकार सालायबोनाय बिपिएफ हान्जाया दिल्ली आरो दिसपुरआव सरकार सालायनाय हान्जाजों लोगोआव दंबोयोमोन । बिथांमोनहा बे समनि गेजेराव गोसो जायोमोनब्ला बिटिसिआव गोबां जौगानाय लाबोनो हायोमोन , नाथाय एसेबां खाबु मोनसेयावबो बिपिएफआ बिटिसिनि थागिबि सुबुंफोर , गोरिब - गुन्द्रा आइ - आफामोननि थाखाय जेबो जौगानाय खामानि मावनो हायाखिसै , बर' राव थुनलाइ हारिमु जौगानायनि थाखाय जेबो खामानि मावनो हायाखिसै । बेजों लोगोसेनो जुदि बिपिएफ हान्जाया नाजायोमोनब्ला आरो हेफाजाब होयोमोनब्ला सिगां समावनो बर'फोरनि गेदेर दाबिआबो जाफुंगौमोन आरो मोखथां महर मोनगौमोन । बिथाङा बुंबावोदि , बिटिआर गोरोबथानि दफाफोरखौ मावफुंनायनि गेजेरजों बे हालामनि राइजो - राजाफोरनि जिउ खां राहायाव सोलायनाय फैगोन , ओन्सोलाव गोबां जौगानाय फैगोन आरो जोबथेसालिआव थानांनाय बारग' एनडिएफबि बिदा - फंबायमोनखौबो जोबथेसालिनिफ्राय उदां खालामनानै लाबोनो हागोन । बेनि गेजेरजों गासै बिथिङाव राइजो - राजाफोरा जै - जै मै - मैयै जौगानो हागोन आरो गोजोन खौसेथियै थानो हागोन । बेनि थाखायनो बिटिसि हालामनि राइजो - राजाफोरा सोलायनो हास्थायनानै इउपिपिएलखौ हेफाजाब खालामनो थाखाय लोब - लोब सिगांबोदों आरो हारिनि , ओन्सोलनि आरो जौगानायनि फार्से सान्नो रोङै हाग्रामा महिलारिनि बिपिएफ हान्जाखौ बिदाइ होनांगौ होन्नानै इउपिपिएलनि आफादगिरि प्रमद बर'आ खौरांगिरिफोरनि सिगाङाव फोरमायथिबावो । 
हारिनि , ओन्सोलनि आरो जौगानायनि फार्से सान्नो रोङै बिपिएफखौ बिदाइ होनांगौः प्रमद बर'